Το πράσινο φως για την για εκκένωση του κτηρίου ΒΟΞ στα Εξάρχεια, το οποίο αποτελεί την άτυπη έδρα του "Ρουβίκωνα" έδωσε η δικαιοσύνη. Σύμφωνα με την "Καθημερινή της Κυριακής", η Εισαγγελία Πρωτοδικών Αθήνας έδωσε εντολή για τη διεξαγωγή νέας προκαταρκτικής εξέτασης, ζητώντας από τα στελέχη της ασφάλειας να διερευνήσουν σαν στην περίπτωση του ακινήτου επί της οδού Θεμιστοκλέους τελούνται αδικήματα τα οποία διώκονται αυτεπάγγελτα.

Με αυτόν τον τρόπο η εισαγγελία και αλλά και η αστυνομία εκτιμάται ότι θα ξεπεράσουν το εμπόδιο της απροθυμίας των διοικήσεων του ΙΚΑ (στο οποίο και ανήκει το κτήριο) να ζητήσουν την εκκένωση του χώρου και την ποινική δίωξη των καταληψιών.

Μάλιστα αυτή η απροθυμία των διοικούντων σε ΙΚΑ και ΕΦΚΑ υπήρξε επί σειρά ετών το εμπόδιο στα όποια σχέδια εκκένωσης του ακινήτου. Μάλιστα το α’ εξάμηνο του 2018 η τότε διοίκηση του ΙΚΑ είχε λάβει κλήση για κατάθεση στο πλαίσιο έρευνας που είχε ανατεθεί στην υποδιεύθυνση Κρατικής Ασφάλειας και αφορούσε το αδίκημα της διατάραξης οικιακής ειρήνης που διώκεται όχι αυτεπαγγέλτως αλλά μετά την υποβολή μήνυσης από τον ιδιοκτήτη.

Τότε στελέχη της ΕΛ.ΑΣ. είχαν καλέσει τη διοίκηση του οργανισμού να πάρει θέση: "Θέλετε να πάρετε πίσω το ακίνητο σας, επιθυμείτε την ποινική δίωξη των καταληψιών;" ήταν τα ερωτήματα στα οποία έπρεπε να δώσει απάντηση. Όμως η τότε διοίκηση δεν προσήλθε στη ΓΑΔΑ. Αντ’ αυτού προέβη στη δημοσιοποίηση μιας επιστολής- μέσω της "ΕΦΣΥΝ"- με την οποία απέφυγε να τοποθετηθεί επί της ουσίας. Μάλιστα η δημοσιοποίηση της επιστολής είχε προκαλέσει δυσφορία στην ΕΛ. ΑΣ, όσο και στον επικεφαλής της Εισαγγελίας Πρωτοδικών Ηλία Ζαγοραίο, ο οποίος μάλιστα αρχικά εξέτασε το ενδεχόμενο άσκησης δίωξης κατά του ΕΦΚΑ γα διαρροή προανακριτικού υλικού- κάτι που τελικά δεν συνέβη.